
Sülysáp Nagyközség Önkormányzata

Polgármesterétől

2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: 7907-6/2012
Előterjesztést készítette: Kántor Erzsébet testületi üi.

Előterjesztés elkészítésének időpontja: 2012. szeptember 10.
Előterjesztést véleményezi: -

Döntés módja: nyílt szavazás, egyszerű szótöbbség 
Mellékletek: Tájékoztató (előterjesztéshez csatolva)
E L Ő T E R J E S Z T É S

Sülysáp Nagyközség Önkormányzata Képviselő-testületének
2012. szeptember 20-án tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2012. (IX. 20.) ÖKT határozati javaslat

Sülysáp Nagyközség Önkormányzatának Képviselő-testülete a
1./ a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja, egyúttal
2./ 118/2011. (VI. 09.) ÖKT határozatának végrehajtási határidejét 2012. ………….. – ére, valamint a 34/2012. (III.22.) ÖKT határozatának határidejét 2012. ………. – ére módosítja.
Határidő: azonnal

Felelős: polgármester

Sülysáp, 2012. szeptember 10.


Horinka László s.k.


polgármester
Láttam!

Sülysáp, 2012. szeptember 10.

Tóth Krisztina s.k.
jegyző
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2012. augusztus 16-ai ülése óta 6 képviselő-testületi döntés végrehajtási határideje járt le az alábbiak szerint:

	Határozat száma
	Határozat kelte
	Döntés
	Határidő
	Állapot

	118/2011
	2011-06-09
	Testvértelepülési kapcsolat kiépítése
	2012-08-20
	Határidő hosszabbítás szükséges, az ezzel kapcsolatos tájékoztatás szóban kerül előterjesztésre

	34/2012
	2012-03-22
	Szent István Általános Iskola előtti forgalmi rend módosítása
	2012-08-31
	Határidő hosszabbítás szükséges, újra a Képviselő-testület elé terjesztve

	59/2012
	2012-04-19
	Wass Albert Művelődési Központ elektromos rendszerének felújítása
	2012-08-31
	Végrehajtva

	77/2012
	2012-05-17
	A 2012/2013-as nevelési évben indítható óvodai és iskolai csoportok számának, létszámainak meghatározása / Csicsergő
	2012-09-01
	Végrehajtva

	78/2012
	2012-05-17
	A 2012/2013-as nevelési évben indítható óvodai és iskolai csoportok számának, létszámainak meghatározása / Móra
	2012-09-01
	Végrehajtva

	79/2012
	2012-05-17
	A 2012/2013-as nevelési évben indítható óvodai és iskolai csoportok számának, létszámainak meghatározása / SZIÁI
	2012-09-01
	Végrehajtva

	
	
	
	
	


II. Tájékoztató az előző ülés óta történt fontosabb eseményekről
· Augusztus 28-án a Pest Megyei Kormányhivatal egész napos konferenciát szervezett a 2013. január 1-től felálló járási hivatalokkal és az általános iskolai feladatok átvételével kapcsolatosan. A konferencia délutáni részén (járási hivatalok indulása) vettem részt. A konferencia keretében elhangzott, hogy a járási hivatalok mellett létrejövő kirendeltségek, valamint kormányablakok az okmányirodai hálózatra fognak ráépülni. Mindez azt jelenti számunkra, hogy ha nem változik az említett terv, akkor a nagykátai járásban se kirendeltség, se kormányablak nem lesz a járásközponton kívül. Természetesen önkéntes kormányablak kialakítására lehetőség van, saját finanszírozásban, saját költségen. A kormánymegbízott úrral, pár héttel később találkozva, Tápiószele polgármesterével közösen felvetettük a problémát, melyre kormánymegbízott úr válasza az volt, hogy az ősz folyamán erről mindenképpen beszélni kell, mert nem lenne szerencsés, ha csak a járási központban intézhetnék a polgárok az ügyeiket.
· Augusztus 30-án a Tápiómenti Területfejlesztési Társulás soron következő ülésére került sor Nagykátán, a Társulási Tanács ülését megelőzően Pénzügyi Bizottsági ülésre, a Társulási ülést követően pedig Elnökségi és Közbeszerzési Bizottsági ülésre is sor került. Döntés született a csatornázási projekt külső szakmai tanácsadójának személyről, valamint elfogadásra került a Társulás első félévi költségvetési beszámolója, mindezek mellett tájékoztatás hangzott el a projekt aktuális helyzetéről, és a kivitelezői közbeszerzések folyamatáról. Végre elhárult az akadály a csatornahálózati tender nyertesével megkötendő szerződés elől. A szerződés aláírására várhatóan a szeptember 10-ével kezdődő héten kerül sor. 

· Szeptember 3-án iskoláink tanévnyitóján az önkormányzatot alpolgármester úrral közösen képviseltük intézményeinkben, a tanév mindenhol rendben elindult.

· Ugyanezen a napon, délután, Nagykátán Hoffmann Rózsa oktatásért felelős államtitkár előadására került sor, pedagógusokkal, intézményvezetőkkel és polgármesterekkel megtelt széksorok előtt. Államtitkár asszony előadásában elsősorban a döntések hátterét, okait próbálta megvilágítani a hallgatóság számára, így például kitért a mindennapos testnevelés bevezetésének hátterére is. Elmondta, hogy az ép lélek, és az tudás mellett az ép test is nagyon fontos, ezért a gyerekeknek lehetőséget kell teremteni arra, hogy mindennap, a tanórák mellett, testmozgásra is sor kerüljön. Kitért arra is, hogy sok helyen hallotta már azt a kritikát, hogy ehhez nincsenek meg a megfelelő feltételek, például tornaterem, azonban ha arra várnánk a mindennapos testnevelés bevezetésével, hogy mindenhol adottak legyenek a feltételek, akkor még sok-sok generáció nőne fel elhízással, és tartási problémákkal küzdve. Államtitkár asszony beszélt a pedagógus életpálya a modell bevezetéséről, valamint az ehhez kapcsolódó minősítési rendszerről és emelkedő fizetésekről is. 
· Szeptember 5-én jegyző asszonnyal Nagykátán a szennyvíztisztító teleppel kapcsolatos kooperációs megbeszélésen vettünk részt, ahol a sülysápi teleppel kapcsolatban három fő témát érintettünk.
1.
Egy közelmúltbeli, általunk kezdeményezett, telekalakítás miatt, a szennyvíztisztító telep mérete mintegy 3000 m2-rel csökkent, valamint a 2010-ben elfogadott rendezési tervünk szerint 100 méteres védőtávolságot kell a telek körül biztosítani. 

A telep mérte várhatóan nem fog problémát jelenteni a kivitelezés során, hiszen az 1,8 hektár még mindig jóval nagyobb terület, mint a másik, 4 helyszínen biztosított telekméret. Ami a védőtávolságot illeti, a kivitelező szerint 150 métert szükséges tartani, ami akár azt is jelentheti, hogy a tervezett gazdasági területünk néhány telke elértéktelenedik, ezért arra törekszünk, hogy a tisztítótelep, a rendelkezésre álló területen úgy legyen elhelyezve, hogy a 150 méteres védőtávolságon túl legyenek azok a telkek, amelyeket később gazdasági célra kívánunk hasznosítani.

2.
A befogadó: a hatósági előírásnak való megfelelés miatt a tisztított szennyvizet egy, a Tápióval párhuzamosan futó, meglévő árokban kell vezetni, ahol természetes körülmények között további tisztításon esik át a kibocsátott szennyvíz, majd egy 1,5-2 km-rel lejjebb a csatlakozik ez az árok a Tápióval. A kivitelező a helyszínen ezt az árkot nem találta, amire én elmondtam, hogy a helyszínen járva ezt én sem fedeztem fel, ezért a természetvédelmi hatóság munkatársainak a segítségét kell kérni, hogy megmutassák mire is gondoltak. 
3.
A tisztító telephez vezető út problémája: Az ajánlatadási fázisban a kivitelező (akkor még pályázó), a telek és a 31-es út közötti legrövidebb utat, az egyenest választotta megközelítési útként, és ajánlatában ezt árazta. Felhívtuk a figyelmet arra, hogy a Magyar Közút Kht. a vonatkozó szabványok, jogszabályok alapján, külterületen nem engedélyez 600 méteren belüli útcsatlakozásokat, ezért az egyetlen útcsatlakozási pont a Jász-Plasztik Kft. lehajtójával pontosan szemben kialakítandó lehajtó. A szabályozási tervünk szerinti több kanyarulattal ellátott útvonalvezetéssel kapcsolatban a megbeszélésen elhangzott, hogy ezt az európai unió várhatóan nem fogja támogatni, mivel ez a gazdasági területünk céljait is szolgálja. A megbeszélés után 6 szem közti megbeszélést folytatunk a projektigazgató úrral, ahol felvetettük a szennyvíztisztító telepeknek otthont adó telkek problémáját is. Mind az 5 település, ahol szennyvíztisztító épül, egy-két hektár területet biztosít az épülő tisztítóműnek és ezek a telkek önkormányzati tulajdonban vannak, azokon a társulás semmiféle jogot nem gyakorol. Ezt a problémát valamilyen módon kezelni kell, ezért írásban is jeleztük a Tápiómenti Területfejlesztési Társulás felé, hogy ezt a kérdést rendezni kell, véleményünk szerint a terület megvásárlásával. 
· Szeptember 3-án 4 fő állampolgársági eskütételére került sor, mind a négyen Erdélyből származó, ma már kettős állampolgárok voltak.
· Szeptember 7-én sms-ben értesítettem már a tisztelt Képviselő-testületet, hogy a Vasút utcai óvodánk bővítésére közel 119 milliós támogatást nyertünk. 

Sülysáp, 2012. szeptember 10.

Horinka László s.k.

polgármester

